**ΖΩΟΛΟΓΙΚΟΙ ΚΗΠΟΙ-ΕΝΥΔΡΕΙΑ &**

 **ΤΑ ΖΩΑ ΩΣ ΔΙΑΣΚΕΔΑΣΗ**

Απευθύνεται σε μαθητές Νηπιαγωγείου και όλων των τάξεων του Δημοτικού.

Η συνολική διάρκεια είναι έως 2 διδακτικές ώρες.

**Οι στόχοι του προγράμματος είναι οι μαθητές να:**

* Αναγνωρίσουν τις περιπτώσεις που τα ζώα στερούνται την ελευθερία τους, όταν βρίσκονται σε περιβάλλοντα, όπως ζωολογικοί κήποι, τσίρκο κλπ
* Συγκρίνουν αυτές τις περιπτώσεις με εκείνες όπου τα ζώα βρίσκονται ελεύθερα στο φυσικό τους περιβάλλον
* Διακρίνουν τους λόγους για τους οποίους τα ζώα βρίσκονται σε τέτοιου είδους περιβάλλοντα
* Αναγνωρίσουν τις ανάγκες των ζώων
* Προτείνουν τρόπους και δράσεις για την προστασία των ζώων
* Συζητήσουν και να αξιολογήσουν τις ιδέες τους και τις ιδέες των συμμαθητών τους

Η παρουσίαση ακολουθεί μια σειρά από ανοιχτές ερωτήσεις, οι οποίες καλούν τα παιδιά, αφού παρατηρήσουν τις φωτογραφίες που εμφανίζονται σε ζεύγη, να αναγνωρίσουν τις περιπτώσεις που τα ζώα στερούνται την ελευθερία τους και να τις αντιδιαστείλουν με εκείνες που τα ζώα βρίσκονται ελεύθερα στο φυσικό τους περιβάλλον. Η/Ο εκπαιδευτικός μπορεί να αξιοποιήσει αυτές τις ενδεικτικές ερωτήσεις για να πραγματοποιήσει μια συζήτηση με τα παιδιά σχετικά με τις περιπτώσεις που τα ζώα βρίσκονται σε τέτοιου είδους περιβάλλοντα και τους λόγους για τους οποίους συμβαίνει αυτό. Στις διαφάνειες της παρουσίασης αναγράφονται επίσης πληροφορίες σχετικά με βασικές ανάγκες ορισμένων ζώων, οι οποίες μπορούν να συζητηθούν περαιτέρω, ώστε να διερευνηθεί αν αυτές ικανοποιούνται σε κάθε περίπτωση.

Στο τέλος της παρουσίασης προτείνονται ομαδικές και ατομικές δραστηριότητες, συνοδευόμενες από οδηγίες για την υλοποίησή τους, οι οποίες μπορούν να πραγματοποιηθούν σε συνδυασμό με την προηγούμενη συζήτηση και να εξελιχθούν με βάση το ενδιαφέρον των παιδιών ή τη δυναμική της ομάδας.

**Ο/Η εκπαιδευτικός μαζί με τους μαθητές μπορεί να οργανώσει:**

* εκδήλωση όπου τα παιδιά θα προβάλουν εργασίες τους
* ανάρτηση σχετικού άρθρου στην σχολική εφημερίδα, το οποίο θα έχουν ετοιμάσει οι μαθητές